Analýza potreby a dostupnosti technických prostriedkov intermodálnej prepravy

Odovzdaním nových, verejných terminálov intermodálnej prepravy do prevádzky v SR vznikne zvýšená požiadavka na nasledovné technické prostriedky intermodálnej prepravy:

-	špeciálne železničné vozne pre kombinovanú dopravu,
-	cestné nosiče na prepravu kontajnerov a výmenných nadstavieb na cestné vozidlá,
-	manipulovateľné cestné návesy,
-	výmenné nadstavby na cestné vozidlá. 

Predpokladaný počet technických prostriedkov intermodálnej prepravy do roku 2012, keď budú v prevádzke tri terminály intermodálnej prepravy (Košice, Žilina a Bratislava) bol odvodený z maximálnych kapacít nových terminálov. Uvedená je aj informácia o ich dostupnosti na trhu. 

Železničné vozne

Zabezpečenie prepravy IPJ ucelenými vlakovými súpravami si vyžiada nákup nových, špeciálnych železničných vozňov pre kombinovanú dopravu. Výkon jedného verejného terminálu intermodálnej prepravy podľa štúdií spracovaných VÚD Žilina, a. s. je 70 000 IPJ ročne. Pri 250 pracovných dňoch v roku, bude treba zabezpečiť denne prepravu 280 IPJ. Pri preprave 40 ks VK ISO 1A (12 m) v ucelenom vlaku to znamená celkom 7 ucelených vlakov denne. Pri obrate súpravy cca 3 dni v Európe je potrebných 21 ucelených vlakov na zabezpečenie výkonu jedného terminálu. Pri počte 20 ks železničných vozňov v jednom ucelenom vlaku to je 440 ks špeciálnych vozňov pre kombinovanú dopravu pre jeden terminál. V prípade troch terminálov v prevádzke to bude 1320 ks špeciálnych železničných vozňov.
 Ak 60 % prepráv zabezpečia operátori intermodálnej prepravy vlastnými vozňami alebo vozňami iných ako slovenských železničných dopravcov v rámci Európy, vychádza potreba cca 530 nových železničných vozňov. Pre potrebu výpočtu výšky podpory v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie (ďalej len „doložka“) na obstaranie uvedených železničných vozňov uvažujeme s počtom 500 ks špeciálnych železničných vozňov. Ich štruktúra bude závisieť od potreby operátorov a možností výrobcu.
Uvedený počet železničných vozňov nebude potrebný v plnom rozsahu okamžite v roku 2010, vzhľadom na určitý nábehový cyklus prevádzky terminálov v počiatočných dvoch - troch rokov od začatia prevádzky. Podľa vyjadrenia ZSSK Cargo, dnes chýba na pokrytie požiadaviek na kombinovanú dopravu najmenej 500 ks špeciálnych železničných vozňov.

Listom č. 103207/2008-2213/6573 zo dňa 8. 2. 2008 sme sa obrátili so žiadosťou o poskytnutie informácií o možnosti zabezpečenia výroby špeciálnych železničných vozňov pre kombinovanú dopravu slovenským výrobcom Tatravagónka, a. s. Poprad. V liste zo dňa 18. 2. 2008, úsek obchodu Tatravagónky, a. s. Poprad oznámil, že dodávku najmenej 500 železničných vozňov pre intermodálnu prepravu od roku 2010 je schopná splniť. Odporúča na zabezpečenie výroby uplatniť objednávku cca 18 mesiacov pred prvými vyrobenými železničnými vozňami.

Cestné nosiče na zvoz a rozvoz výmenných nadstavieb a kontajnerov

	Pri potrebe zabezpečiť prepravu cca 280 IPJ za jeden deň podľa vyššie uvedených predpokladov, kapacity terminálu, počte pracovných dní v roku a pri štyroch obratoch súpravy za 16 hodín prevádzky terminálu to predstavuje 70 nosičov na jeden terminál. Pre tri terminály v plnej prevádzke to je 210 nosičov. Ak predpokladáme, že 50 % počtu nosičov si zakúpia domáci a zahraniční dopravcovia, ktorí budú vykonávať zvozy a rozvozy v SR v hotovosti, ostáva cca 105 nosičov, ktoré bude potrebné podporiť dotáciou pre dopravcov registrovaných v SR. Pre potrebu stanovenia výšky podpory uvažujeme s počtom 100 ks.

Manipulovateľné cestné návesy 

Manipulovateľné cestné návesy (manipulujú sa zvislo zdvíhacími mechanizmami), vyžadujú na prepravu odlišný typ špeciálneho železničného vozňa, ako kontajnery a výmenné nadstavby. Tieto návesy sa, podobne ako výmenné nadstavby, na trhu kombinovanej dopravy v SR v súčasnosti nepoužívajú. V tejto fáze nedokážeme odhadnúť, ich počet, lebo ten bude závisieť od požiadaviek zasielateľov. V záujme vytvorenia možnosti podpory aj takejto techniky kombinovanej dopravy v SR uvažujeme pre potreby výpočtu podpory s množstvom 100 ks manipulovateľných cestných návesov.

Výmenné nadstavby na cestné vozidlá

	Tieto IPJ sú odlišné v porovnaní s ISO kontajnermi, a sú prispôsobené na kontinentálnu prepravu v logistických prepravných reťazcoch. Keďže v podmienkach SR ich používajú výlučne zahraniční operátori kombinovanej dopravy, bude potrebné vytvoriť ich park od základu. Ak predpokladáme, že 1/3 IPJ manipulovaných v termináli budú tvoriť VN, pri ročnom výkone 70 000 IPJ to bude cca 23 000 VN ročne. To znamená 92 VN denne čo pri dobe obratu v Európe cca 10 dní predstavuje cca 920 VN v oblasti jedného terminálu. Pri týchto predpokladoch uvažujeme v materiáli s cca 1000 VN pre atrakčný obvod jedného terminálu, t. j. spolu 3000 ks.
	
V Európe sa nachádza niekoľko známych výrobcov cestných nosičov na výmenné nadstavby a kontajnery, cestných vozidiel a rôznych typov výmenných nadstavieb napríklad Fliegel, Krone, Schmitz, Fruehauf, Raven, Wecon, LKW Walter, Mercedes a slovenský výrobca výmenných nadstavieb KEREX, z ktorých niektoré zahraničné firmy, napr. LKW Walter, Schmitz a Mercedes, majú zastúpenie aj v SR. Okrem toho existuje celoeurópsky internetový predajca dopravných zariadení a vozidiel MASCUS, cez ktorého možno obstarať výrobky uvedených firiem. Vzhľadom na stabilizovaný trh výmenných nadstavieb v starých členských krajinách (ročný prírastok nižší, ako 10 %) predpokladáme, že obstaranie týchto technických prostriedkov bude bezproblémové.